b'\n_START_ARTICLE_\nVietnam\n_START_SECTION_\nNgalan\n_START_PARAGRAPH_\nSa mga lumipas na dantaon, ang Vietnam ay nagkaroon ng iba\'t ibang pangalan: tinawag itong V\xc4\x83n Lang noong panahon ng dinastiyang H\xc3\xb9ng V\xc6\xb0\xc6\xa1ng, \xc3\x82u L\xe1\xba\xa1c naman noong panahon ng dinastiyang An D\xc6\xb0\xc6\xa1ng V\xc6\xb0\xc6\xa1ng, Van Xuan noong dinastiyang Anterior L\xc3\xbd, \xc4\x90\xe1\xba\xa1i C\xe1\xbb\x93 Vi\xe1\xbb\x87t noong panahon ng dinastiyang Dinastiyang \xc4\x90inh at Anterior L\xc3\xaa Dynasty. Simula noong 1054, ang Vietnam ay tinawag na \xc4\x90\xe1\xba\xa1i Vi\xe1\xbb\x87t (Dakilang Viet). Noong panahon ng Dinastiyang H\xe1\xbb\x93, tinawag ang Vietnam na \xc4\x90\xe1\xba\xa1i Ngu (H\xc3\xa1n t\xe1\xbb\xb1: \xe5\xa4\xaa \xe8\x99\x9e). At noong 1804, plinano ni Haring Gia Long na ang pangalan ng Nam Vi\xe1\xbb\x87t para sa Vietnam at ginawa itong Vi\xe1\xbb\x87t Nam. Sa Wikang Tagalog, iisang salita lamang ito: Vietnam. Mula 1839 hanggang 1945, ginamit ni Emperador Minh M\xe1\xba\xa1ng ang \xc4\x90\xe1\xba\xa1i Nam mula sa Vi\xe1\xbb\x87t Nam ("Dakilang Timog")._NEWLINE_Ang pangalang Vi\xe1\xbb\x87t Nam ay ginamit na ng bansang ito bago pa man ito maging opisyal na pangalan. Ito ay ginamit sa "D\xc6\xb0 \xc4\x91\xe1\xbb\x8ba ch\xc3\xad" ng Nguy\xe1\xbb\x85n Tr\xc3\xa3i na sinulat noong 1435 at baka ginamit na bago pa man ito maisulat doon. Ang "Vi\xe1\xbb\x87t" ay ang pangalan ng pinakamalaking pangkat etniko sa Vietnam: ang Kinh (ng\xc6\xb0\xe1\xbb\x9di Kinh) at ang "Nam" ay nangangahulugang "ang timog", na nagpapatunay ng pagsasarili ng Vietnam mula sa Tsina (na kadalasang tinatawag ng mga Vietnamese na "Hilagang Bansa").\n_START_SECTION_\nBago ang panahon ng mga dinastiya\n_START_PARAGRAPH_\nAng lupain na ngayon ay kilala bilang Vietnam ay tinitirahan na simula pa noong panahong ng Paleolitiko, at ilang mga pook arkeolohikal sa Lalawigan ng Thanh Hoa ay sinasabing nabuo mga ilang libong taong na ang nakalipas. Ang mga arkeolohista ay naidugtong ang simula ng kabihasnang Vietnam noong huling bahagi ng panahong Neolitiko, Panahon ng Lumang Tanso, kulturang Phung-nguyen, na nabuo sa Lalawigan ng Vinh Phuc noong 2000 hanggang 1400 BCE. Noong 1200 BCE ang pagkatuklas sa pagtatanim ng palay at pagmimina ng tanso sa kapatagan ng paligid ng Ilog Ma at Ilog Pula  ang naging dahilan sa pagkabuo ng Kulturang Dong Son, na tanyag sa marangyang tambol na taso nito. Ang mga armas na tanso, mga kagamitan, at ang mga tambol ng Dong Son sa mga pook nito ay nagpapakita ng mga impluwensiya sa teknolohiya ng pagkuha ng tanso mula sa Timog Silangang Asya. Ang ilang pagkakahalintulad sa pagitan ng kulturang Dong Son sa Timog Silangang Asya ay ang pagkakaroon ng mga kabaong na hugis bangka at ang paglilibing sa mga banga, at kinakitaan ng katunayan ng paggamit ng banga.\n_START_SECTION_\nPanahon ng mga dinastiya\n_START_PARAGRAPH_\nAng maalamat na Dinastiyang H\xe1\xbb\x93ng B\xc3\xa0ng ng mga haring H\xc3\xb9ng ay sinasabi ng maraming taga-Vietnam na pinakaunang estadong Vietnames, na kilala bilang V\xc4\x83n Lang. noong 257 BCE, Ang huling haring H\xc3\xb9ng ay natalo ni Th\xe1\xbb\xa5c Ph\xc3\xa1n, na sinama ang mga tribong L\xe1\xba\xa1c Vi\xe1\xbb\x87t sa kanyang tribong \xc3\x82u Vi\xe1\xbb\x87t, upang mabuo ang \xc3\x82u L\xe1\xba\xa1c  at inihayag niya ang kanyang sarili bilang An D\xc6\xb0\xc6\xa1ng V\xc6\xb0\xc6\xa1ng. Noong 207 BCE, isang heneral na Intsik na nagngangalang Zhao Tuo ang tumalo kay An D\xc6\xb0\xc6\xa1ng V\xc6\xb0\xc6\xa1ng at pinag-isa ang \xc3\x82u L\xe1\xba\xa1c sa Nanyue. Noong 111 BCE, ang Dinastiyang Han ay isinama ang Nanyue sa emperyo nito._NEWLINE_Sa mga sumunod na mga libong taon, ang Vietnam ay pinamunuan ng mga Tsino. Ang mga Sinaunang mga kilusang pangkalayaan gaya ng sa magkapatid na Magkapatid na Tr\xc6\xb0ng at kay Lady Tri\xe1\xbb\x87u ay panandalian lamang ang naging tagumpay. Ito ay naging malaya at naging V\xe1\xba\xa1n Xu\xc3\xa2n sa ilalim ng Dinastiyang Anterior Ly sa pagitan ng panahon ng 544 at 602. Sa simula ng ika-10 dantaon, natamasa ng Vietnam ang pagsasarili, subalit hindi ang kalayaan, sa ilalim ng pamilyang Kh\xc3\xbac._NEWLINE_Noong 938 CE, isang panginoong taga-Vietnam na nagngangalang Ng\xc3\xb4 Quy\xe1\xbb\x81n ang tumalo sa hukbong Intsik sa Ilog B\xe1\xba\xa1ch \xc4\x90\xe1\xba\xb1ng at natamasa ang kalayaan pagkatapos ng 10 dantaon pamumuno ng mga Tsino. Ang pangalan ay binago bilang \xc4\x90\xe1\xba\xa1i Vi\xe1\xbb\x87t, ang bansa ay naging maunlad noong panahon ng Dinastiyang Ly at ng Dinastiyang Tr\xe1\xba\xa7n. Noong panahon ng pamamahalang Tran, ang \xc4\x90\xe1\xba\xa1i Vi\xe1\xbb\x87t ay tatlong beses na lumaban sa pananakop ng mga Mongol sa Vietnam. Ang Budhismo sa Vietnam ay lumaganap at naging relihiyon ng estado. Pagkatapos ng sandaling Dinastiyang H\xe1\xbb\x93, panandaliang nahinto ang kalayaan ng Vietnam ng mga Tsino, subalit naibalik din ni L\xc3\xaa L\xe1\xbb\xa3i, ang pinuno ng Dinastiyang Le. Naabot ng Vietnam ang antas ng tugatog sa Dinastiyang Le noong ika-15 dantaon, lalo na nang mamuno si Emperador L\xc3\xaa Th\xc3\xa1nh T\xc3\xb4ng (1460\xe2\x80\x931497). Sa pagitan ng ika-11 at 18-dantaon, pinalawak ng mga taga-Vietnam ang kanilang sakop patimog bilang nam ti\xe1\xba\xbfn (Patimog na pagkapapalawak). Doon ay nagapi nila ang Kaharian ng Champa at ilang bahagi ng Imperyong Khmer._NEWLINE_Hanggang sa huling bahagi ng Dinastiyang L\xc3\xaa, Ang mga kaguluhang sibil ay lumaganap sa kalakhang bahagi ng Vietnam. Una, ang sinusuportan ng mga Tsinong Dinastiyang M\xe1\xba\xa1c ay hinamon ang kapangyarihan ng Dinastiyang L\xc3\xaa, Pagkatapos matalo ng Dinastiyang M\xe1\xba\xa1c, muling nanumbalik ang Dinastiyang L\xc3\xaa, subalit wala nang aktuwal na kapangyarihan. Ang kapangyarihan ay nahati sa pagitan ng mga Panginoong Tr\xe1\xbb\x8bnh na kasali sa digmaang sibil nang mahigit sa apat na dekada. Sa mga panahong ito, ang mga Nguy\xe1\xbb\x85n ay nagpalawak sa katimugang Vietnam hanggang sa Mekong Delta, at isinama ang Champa sa gitnang kabundukan at mga lupain ng Khmer sa Mekong. Ang digmaang sibil ay nagwakas nang ang magkapatid na T\xc3\xa2y S\xc6\xa1n ay magapi ang dalawang naglalaban partido at sila ay nagtayo ng kanilang bagong dinastiya. Subalit, ang kanilang pamumuno ay hindi nagtagal nang ganun kahaba nang sila ay matalo ng mga natitirang paksiyon ng mga Panginoong Nguy\xe1\xbb\x85n na pinamunuan ni Nguyen Anh sa tulong ng mga Pranses. Pinag-isa ni Nguyen Anh ang Vietnam, at nagtatag ng Dinastiyang Nguy\xe1\xbb\x85n, na namuno sa pangalang Gia Long.\n_START_SECTION_\nPanahon ng Kolonyang Kanluranin\n_START_PARAGRAPH_\nAng kalayaan ng Vietnam ay unti unting sinira ng mga Pranses sa mga sunod sunod na pagsakop ng mga sandatahan nito mula 1859 hanggang 1885 nang ang buong bansa ay naging bahagi ng Pranses na Indotsina. Ang administrasyong Pranses ay nagpatupad ng mga mahahalagang pagbabagong pampolitika at kultural sa lipunang Vietnam. Isang sistemang kanluranin ng makabagong edukasyon ang binuo, at ang Kristiyanismo ay pinalawak sa lipunan. Sa pagbubuo ng ekonomiyang plantasyon upang mapalakas ang eksport ng tobako, indigo, tsaa at kape, hindi gaano binigyang pansin ang mga panawagan ng mga lokal sa pagkakaroon ng sariling pamahalaan at sa mga karapatang pantao. Isang kilusang nasyunalistang pampolitika ang lumaong nabuo, na may mga pinunong gaya nina Phan Boi Chau, Phan Chu Trinh, Phan Dinh Phung, Emperador Ham Nghi at Ho Chi Minh na nananawagan ng kanilang kalayaan. Subalit, pinanatili ng mga Pranses ang kanilang pamumuno sa kaniyang mga kolonya hanggang noong Ikalawang Digmaang Pandaigdig, nang ang mga Hapones ay nagpasimula nang pananakop sa Pranses na Indotsina noong 1941. Ang kaganapang ito ay sinundan ng pagkakabuo ng administrasyong Vichy France, isang estadong papet ng Alemang Nazi at alyado ng Emperyong Hapon. Ang mga likas na yaman ng Vietnam ay labis na naabuso para sa kapakanan ng kampanyang militar ng Emperyong Hapones sa mga kolonyang Briton na Indotsina na Burma, ang Tangway ng Malay at ang India.\n_START_SECTION_\nPagkakahating Administratibo\n_START_PARAGRAPH_\nAng kabisera ng Vietnamay Hanoi (na nagsilbi rin bilang kabisera ng French Indochina at ng Hilagang Vietnam), at ang pinakamalaking at pinakamataong lungsod ay ang Lungsod ng Ho Chi Minh (na dating kilala bilang Saigon). Ang Vietnamay nahahati sa 59 na mga lalawigan at limang lungsod na kasing-antas ng lalawigan, na hinati pa sa mga distrito at mga munisipalidad. Ang pamahalaang panlalawigan ay nasa ilalim ng pamahalaang sentral. Kadalasan, ang pamahalaang Vietnamese ay pinapangkat ang mga lalawigan na ito sa walong mga rehiyon: ang Hilagang Kanluran, Hilagang Silangang, Red River Delta, Ang Baybayin ng Gitnang Hilaga, Gitnang Kabundukan, Timog Silangan, at ang Mekong River Delta. Ang mga rehiyon na ito ay hindi kadalasang ginagamit.\n_START_SECTION_\nTransportasyon\n_START_PARAGRAPH_\nAng makabagong transportasyon sa Vietnam ay orihinal na binuo sa ilalim ng pamumunong Pranses upang makakuha ng mga materyales sa pag-aani, at inayos at ginawang makabago pagkatapos ng Digmaang Vietnam. Ang sistema ng kalsada ang pinakatanyag sa lahat ng uri ng transportasyon sa bansa. Ang sistema ng mga kalsada sa Vietnam ay kinabibilangang ng Pambansang daanan na pinamamahalaan ng Sentral na Pamahalaan; mga daang panlalawigan na pinamamahalaan ng panglalawigang pamahalaan; at ang mga daang pangdistrito na pinamamahalaan ng pangdistritong pamahahalaan; ang mga daang urban ay pinamamahalaan ng mga lungsod at mga bayan; ang mga daan sa mga barangay ay pinamamahalaan ng mga barangay._NEWLINE_Ang bisikleta at mga motorsiklo ay nananatiling pinakasikat na uri ng transportasyon sa mga lungsod, bayan at mga barangay sa Vietnam. Ang mga pampublikong mga bus na pinapatakbo ng mga pribadong mga kompanya ay ang pangunahing transportasyong pangmalayuan ng mga tao. Ang labis na trapiko ay isang malalang suliranin sa Hanoi at sa Ho Chi Minh dahil na rin sa mabilis na paglaki ng bilang ng mga sasakyan sa mga daanan. Mayroon ding 17,000 kilometrong layong daang tubig, na isang mahalagang bahagi ng mga buhay sa mga nayon.'